**Mijenjajmo sebe i svijet oko sebe**

 Na moju sreću ili nesreću, rodila sam se u svijetu suvremene tehnologije u kojemu me računala i tableti okružuju od djetinjstva, u vrijeme kada znanstvenici sve više otkrivaju i znaju. Živim u vremenu kada čovjek nema vremena otići na livadu, daleko od grada i gledati zvijezde jer žureći za prizemnim stvarima, razmišlja samo IMATI, a ne i BITI.

 Čini li to čovjeka istinski sretnim? Gdje su one temeljne ljudske vrijednosti koje su ljudi imali prije nego što su se počeli zanositi vlastitom karijerom? Gledam kako ljudi koji daju najviše, oni koji se brinu za obitelj, dobiju najmanje. Drugi, sebičnjaci, koji ne rade previše, imaju najviše. Koliko je to pošteno? U kojemu se trenutku svijet tako izmijenio, čija je to želja bila? Ne znam i ne želim znati! Znam da ja, mali čovjek, uma neiskvarenog mislima o karijeri, ljude prosuđujem prema njihovoj iskrenosti, dobrodušnosti, želji da pomognu, odanosti i marljivosti. Još uvijek vjerujem da postoje ljudi koje ispunjava vjera, nada, radost, ljubaznost i pouzdanost. Vjerujem da još uvijek postoje dobri ljudi. Da, priznajem da postoje ljudi koji brzo zarade na ilegalan način. Priznajem da postoje ljudi koji stvaraju površna prijateljstva i koji su nepouzdani. Ali mislim da se i ti ljudi mogu promijeniti, da su svi u svojoj biti dobri. Mislim da bi svi ljudi mogli uživati u zalasku sunca i sjaju zvijezda samo ako se malo potrude i prihvate prave vrijednosti života.

 Mislim da je svijet tehnologije i ovakvoga načina života moguće iskoristiti, ali u pravome smjeru. Moguće se koristiti svime što moderno doba pruža, ali ostaviti vremena i za one istinske životne vrijednosti: ljubav, zajedništvo, suosjećanje i podršku. U takvome će svijetu uvijek odrastati sretna djeca i živjeti sretni ljudi. Prave vrijednosti imat će svoje mjesto onda kada se svi svakodnevno potrudimo dobrim djelima i svojim postupcima mijenjamo sebe i svijet oko sebe. Samo hrabro, još uvijek nije kasno!

 Andrea Đanić, 8.a

**Andrea Đanić,8.a**